Document ID: 32009R0631

KOMISIJOS REGLAMENTAS (EB) Nr. 631/2009
2009 m. liepos 22 d.
kuriuo nustatomos išsamios Europos Parlamento ir Tarybos reglamento (EB) Nr. 78/2009 dėl variklinių transporto priemonių tipo patvirtinimo atsižvelgiant į pėsčiųjų ir kitų pažeidžiamų kelių eismo dalyvių apsaugą, iš dalies keičiančio Direktyvą 2007/46/EB ir panaikinančio direktyvas 2003/102/EB ir 2005/66/EB I priedo įgyvendinimo taisyklės
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Europos Parlamento ir Tarybos reglamentą (EB) Nr. 78/2009 dėl variklinių transporto priemonių tipo patvirtinimo atsižvelgiant į pėsčiųjų ir kitų pažeidžiamų kelių eismo dalyvių apsaugą (1), iš dalies keičiantį Direktyvą 2007/46/EB ir panaikinantį direktyvas 2003/102/EB ir 2005/66/EB, ypač į jo 4 straipsnio 6 dalį,
kadangi:
(1)
Reglamentas (EB) Nr. 78/2009 yra vienas iš atskirųjų norminių teisės aktų, priimtų vadovaujantis tipo patvirtinimo procedūra, nustatyta 2007 m. rugsėjo 5 d. Europos Parlamento ir Tarybos direktyva 2007/46/EB, nustatančia motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (toliau - Pagrindų direktyva) (2).
(2)
Reglamente (EB) Nr. 78/2009 pateikiami pagrindiniai reikalavimai dėl pėsčiųjų ir kitų pažeidžiamų kelių eismo dalyvių apsaugos - bandymai ir ribinės vertės, taikomos atliekant transporto priemonių ir priekinių apsauginių konstrukcijų, kaip atskirų techninių mazgų, tipo patvirtinimą.
(3)
Reglamente (EB) Nr. 78/2009 nurodyti bandymai grindžiami reikalavimais, nustatytais 2003 m. lapkričio 17 d. Europos Parlamento ir Tarybos direktyvoje 2003/102/EB dėl pėsčiųjų ir kitų pažeidžiamų eismo dalyvių apsaugos prieš ir susidūrus su motorine transporto priemone ir iš dalies pakeičiančioje Tarybos direktyvą 70/156/EEB (3) bei 2005 m. spalio 26 d. Europos Parlamento ir Tarybos direktyvoje 2005/66/EB dėl priekinės apsaugos sistemų naudojimo motorinėse transporto priemonėse ir iš dalies keičiančioje Tarybos direktyvą 70/156/EEB (4).
(4)
Atlikus tam tikrų reikalavimų, nurodytų Direktyvoje 2003/102/EB, aprašo tyrimą (5), nustatyta, kad reikia atlikti pakeitimus.
(5)
Reglamento (EB) Nr. 78/2009 reikalavimams įgyvendinti būtinos techninės nuostatos turėtų būti grindžiamos 2003 m. gruodžio 23 d. Komisijos sprendime 2004/90/EB dėl techninių nuostatų, skirtų įgyvendinti Europos Parlamento ir Tarybos direktyvos 2003/102/EB dėl pėsčiųjų ir kitų pažeidžiamų eismo dalyvių apsaugos prieš ir susidūrus su motorine transporto priemone ir iš dalies keičiančios Direktyvą 70/156/EEB, 3 straipsnį (6), ir 2006 m. kovo 20 d. Komisijos sprendime 2006/368/EB dėl išsamių techninių reikalavimų atliekant Europos Parlamento ir Tarybos direktyvoje 2005/66/EB dėl priekinių apsauginių konstrukcijų naudojimo su variklinėmis transporto priemonėmis nurodytus bandymus (7) pateiktais aprašais.
(6)
Šiame reglamente numatytos priemonės atitinka Motorinių transporto priemonių techninio komiteto nuomonę,
PRIĖMĖ ŠĮ REGLAMENTĄ:
1 straipsnis
Šiuo reglamentu nustatomos Reglamento (EB) Nr. 78/2009 I priede nurodytiems bandymams ir reikalavimams įvykdyti būtinos techninės nuostatos.
2 straipsnis
Reglamento (EB) Nr. 78/2009 I priede nurodyti bandymai atliekami pagal šio reglamento priedo nuostatas.
3 straipsnis
Jeigu bandomąją priekinę apsauginę konstrukciją numatoma naudoti su daugiau nei vieno tipo transporto priemone, atliekant transporto priemonės tipo patvirtinimo atsižvelgiant į priekinės apsauginės konstrukcijos įrengimą, ar minėtos konstrukcijos, kaip atskiro techninio mazgo, tipo patvirtinimo bandymus, minėtos konstrukcijos tipas patvirtinamas atskirai kiekvieno tipo transporto priemonei, kuriai ta konstrukcija yra skirta.
Tačiau techninė tarnyba turi teisę atsisakyti atlikti papildomus bandymus tais atvejais, jei numatyto tipo transporto priemonės ar priekinės apsauginės konstrukcijos laikomos pakankamai panašiomis.
4 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2009 m. liepos 22 d.

Labels: 8